b'\n_START_ARTICLE_\n2006. aasta Peruu \xc3\xbcldvalimised\n_START_PARAGRAPH_\n2006. aasta Peruu \xc3\xbcldvalimised toimusid 9. aprillil 2006. Nendel valiti korraga Peruu president, 2 asepresidenti, Peruu Kongressi (riigi parlamendi) 120 liiget ning Andide Parlamendi 5 liiget ja 10 asendusliiget perioodiks 2006\xe2\x80\x932011._NEWLINE_\xc3\x9ckski presidendikandidaatidest ei saavutanud esimeses voorus v\xc3\xb5itmiseks vajalikku absoluutset enamust, seet\xc3\xb5ttu korraldati 4. juunil 2006 kahe enam h\xc3\xa4\xc3\xa4li kogunud kandidaadi Ollanta Humala Tasso ja Alan Garc\xc3\xada P\xc3\xa9rezi vahel teine valimiste voor. Teise vooru v\xc3\xb5itis 52,63% h\xc3\xa4\xc3\xa4ltega Garc\xc3\xada, kes vannutati ametisse Peruu rahvusp\xc3\xbchal 28. juulil 2006.\n_START_SECTION_\nValimiste kord\n_START_PARAGRAPH_\nKongressi valimistel toimus h\xc3\xa4\xc3\xa4letamine 25 valimisringkonnas. Iga valimisringkonna saadikute arvu m\xc3\xa4\xc3\xa4ras selle piirkonna h\xc3\xa4\xc3\xa4le\xc3\xb5iguslike valijate arv. Valimistel osalenud parteid pidid koguma v\xc3\xa4hemalt 5 kohta v\xc3\xa4hemalt 2 valimisringkonnas v\xc3\xb5i 4% k\xc3\xb5igist riigi ulatuses antud kehtivatest h\xc3\xa4\xc3\xa4ltest, et tagada esindus parlamendis._NEWLINE_Presidendi-, asepresidendi- ja Andide Parlamendi valimistel moodustas kogu riik \xc3\xbche valimisringkonna. Andide Parlamendis esindatuse tagamiseks pidi partei koguma samuti v\xc3\xa4hemalt 4% k\xc3\xb5igist riigi ulatuses antud kehtivatest h\xc3\xa4\xc3\xa4ltest. Presidendivalimiste v\xc3\xb5itmiseks pidi kandidaat koguma \xc3\xbcle 50% k\xc3\xb5igist riigis antud kehtivatest h\xc3\xa4\xc3\xa4ltest._NEWLINE_Peruu seaduste kohaselt olid kehtetud h\xc3\xa4\xc3\xa4letussedelid, mis olid t\xc3\xbchjad, rikutud v\xc3\xb5i kus oli \xc3\xa4ra m\xc3\xa4rgitud enam kui \xc3\xbche kandidaadi nimi._NEWLINE_Esimest korda 180 aasta jooksul oli valimistest lubatud osa v\xc3\xb5tta riigi relvaj\xc3\xb5udude ja politsei isikkoosseisul.\n_START_SECTION_\nPresidendikandidaadid\n_START_PARAGRAPH_\n\xc3\x9cks kolmest peamisest presidendikandidaadist Lourdes Flores oli parempoolse konservatiivse Rahvusliku \xc3\x9chtsuse kandidaat. Ta oli endine kongressi liige ja tuli juba 2001. aasta presidendivalimistel kolmandaks. Tema asepresidendikandidaat Arturo Woodman oli h\xc3\xa4sti tuntud ettev\xc3\xb5tja, kes oli aidanud tuua Peruusse 2004. aasta Copa America ja 2005. aasta U-17 maailmameistriv\xc3\xb5istlused jalgpallis. Flores oli rikaste kandidaat ja oponendid s\xc3\xbc\xc3\xbcdistasid teda selles, et ta ei hooli vaestest._NEWLINE_Alan Garcia oli vasaktsentristliku Peruu Aprista Partei kandidaat. Ta oli olnud ennegi Peruu president, nimelt 1985\xe2\x80\x9390. Tema presidendiaega iseloomustasid h\xc3\xbcperinflatsioon, terrorism, majanduskriis ja rahvusvaheline isolatsioon. Oponentide s\xc3\xb5nul oli tema administratsioon \xc3\xbcks suur katastroof ja nad v\xc3\xa4itsid, et kui Garcia peaks valimised v\xc3\xb5itma, siis see k\xc3\xb5ik kordub. Sellegipoolest oli Garcia 2001. aasta presidendivalimistel teiseks tulnud._NEWLINE_Ollanta Humala oli vasakpoolse Peruu Rahvusliku Partei liider, aga kandideeris Liidu Peruu eest esindajana. Humala oli erukolonelleitnant. 2000. aasta oktoobris juhtis ta \xc3\xbclest\xc3\xb5usu, mis viis Alberto Fujimori re\xc5\xbeiimi langemiseni. Oponendid kritiseerisid tema poliitilise kogemuse puudumist ning v\xc3\xa4itsid, et ta kalduvat autoritaarsusele ja populismile._NEWLINE_Martha Ch\xc3\xa1vez oli Fujimori-meelse Alliansi Tuleviku eest kandidaat. Tema oli kongressi esimene naiseesistuja. 2002 visati ta korruptsiooni t\xc3\xb5ttu kongressist v\xc3\xa4lja, aga 2005 tema saadikumandaat taastati. Tema asepresidendikandidaat Santiago Fujimori oli Alberto Fujimori noorem vend. Oponendid kritiseerisid teda selle eest, et ta kaitses vana korda, mida k\xc3\xb5ik \xc3\xbclej\xc3\xa4\xc3\xa4nud pidasid korrumpeerunuks ja ebademokraatlikuks._NEWLINE_Valentin Paniagua oli Keskrinde 70-aastane juht. See oli tsentristlike erakondade nendeks valimisteks moodustatud koalitsioon. P\xc3\xa4rast Fujimori kukutamist 2000. aasta novembris sai ta presidendi kohuset\xc3\xa4itjaks ja oli seda kuni j\xc3\xa4rgmiste presidendivalimisteni 2001. aasta juulis. Tema asepresidendikandidaat Alberto Andrade oli 1996\xe2\x80\x932002 Lima linnapea._NEWLINE_Humberto Lay Sun oli Rahvusliku Taastamise kandidaat. Tema oli 72-aastane evangeelne pastor. Ta oli juhtinud T\xc3\xb5e ja leppimise komisjoni t\xc3\xb6\xc3\xb6d, mis oli moodustatud selleks, et uurida Fujimori re\xc5\xbeiimi ajal korraldatud hirmutegusid. Tema asepresidendikandidaat M\xc3\xa1ximo San Rom\xc3\xa1n oli 1990\xe2\x80\x9392 olnud Fujimori asepresident, kuid hiljem temast lahti \xc3\xb6elnud._NEWLINE_1992. aastal korraldas Fujimori vastu eba\xc3\xb5nnestunud riigip\xc3\xb6\xc3\xb6rdekatse Juan Salinas Sed\xc3\xb3. Tema poeg Jaime Salinas kandideeris presidendiks Rahvusliku \xc3\x95igluse esindajana. Sellessamas \xc3\xbclest\xc3\xb5usus osalenud Alberto Borea kandideeris presidendiks Demokraatliku J\xc3\xb5u esindajana.\n_START_SECTION_\nEi kandideerinud\n_START_PARAGRAPH_\nValitsev president Alejandro Toledo oli ametisse saanud suurte ootustega, kuid ta ei suutnud neid t\xc3\xa4ita. Ometi oli ta pannud v\xc3\xb5imu viimastel aastatel paika majanduse: see t\xc3\xb5usis pidevalt 6% aastas, t\xc3\xb6\xc3\xb6puudus oli langenud 1,5%-ni aastas ja riigieelarve puuduj\xc3\xa4\xc3\xa4k k\xc3\xb5igest 0,2%-ni. Eriti suurel m\xc3\xa4\xc3\xa4ral oli kasvanud k\xc3\xb5ige vaesemate inimeste sissetulek. Miski polnud aidanud, tema erakonna Peruu On V\xc3\xb5imalik populaarsus oli sedav\xc3\xb5rd langenud, et see ei esitanud \xc3\xbcldse presidendikandidaati._NEWLINE_Kukutatud president Alberto Fujimori esitas samuti oma kandidatuuri. Ta oli k\xc3\xbcll 25 aastaks vangi m\xc3\xb5istetud, mis tekitas k\xc3\xbcsimuse, kuidas ta kavatseb vanglast riiki juhtida, aga seadus ei keelanud vangidel kandideerida. Riiklik valimiskomisjon ei registreerinud teda, sest kohtuotsuses, millega Fujimori vangi saadeti, oli ekstra kirjas, et kuni 2011. aastani ei tohi ta t\xc3\xb6\xc3\xb6tada \xc3\xbcheski valitavas ametis._NEWLINE_Kaks v\xc3\xa4ikeerakonda S\xc3\xb5ltumatu Moraliseeriv Rinne ja Projekt Maa ei esitanud presidendikandidaati, sest ei n\xc3\xa4inud endal v\xc3\xb5imalusi ja soovisid keskenduda parlamendivalimistele.\n_START_SECTION_\nValimiskampaania\n_START_PARAGRAPH_\nValimiskampaania p\xc3\xb5hilised teemad olid majandus, t\xc3\xb6\xc3\xb6puudus, haridus, tervishoid, narkokaubandus, terrorism, Camisea maagaasimaardla kasutamine, sadamate kuulumine v\xc3\xa4lisettev\xc3\xb5tetele, merepiirivaidlus T\xc5\xa1iiliga ning s\xc3\xbcndimuskontroll ja abort._NEWLINE_Ollanta Humala kandidatuuri toetasid Boliivia president Evo Morales ja Venezuela president Hugo Ch\xc3\xa1vez, mist\xc3\xb5ttu Lourdes Flores s\xc3\xbc\xc3\xbcdistas neid sekkumises Peruu siseasjadesse. Humala kohtus ka Brasiilia presidendi Lula da Silvaga ja Argentina presidendi N\xc3\xa9stor Kirchneriga. Lula kutsus kohtumisele ka Garc\xc3\xada ja Florese, kuid need keeldusid._NEWLINE_Ollanta Humala isa Isaac Humala teatas ajakirjandusele, et laseks terroristlike r\xc3\xbchmituste S\xc3\xa4rava Tee ja T\xc3\xbapac Amaru Revolutsioonilise Liikumise juhid Abimael Guzm\xc3\xa1ni ja Victor Polay vangist lahti, sest terrorism polevat Peruu jaoks enam probleem. Ollanta ema Elena Humala teatas, et tema laseks k\xc3\xb5ik homoseksuaalsed inimesed ja v\xc3\xa4gistajad maha. Seepeale palus Ollanta Humala oma vanematel rohkem mitte poliitilisi avaldusi teha._NEWLINE_Enne teist valimisvooru toetas Diego Maradona avalikult Humalat, aga kardinal Juan Luis Cipriani kutsus \xc3\xbcles mitte temale oma h\xc3\xa4\xc3\xa4lt andma._NEWLINE_Ameerika Riikide Organisatsiooni ja Euroopa Parlamendi vaatlejate hinnangul valimispettusi ei esinenud.'